Urmas Villmann

Urmas Villmann (sündinud 15. septembril 1963 Tallinnas) on Eesti kunstnik ja turundusspetsialist. 

 Elulugu 
Ta lõpetas 1982. aastal Tallinna 2. Keskkooli ja 1991. aastal graafika erialal Eesti Riikliku Kunstiinstituudi. 

Villmann oli aastal 1991 ajakirja Spordiilm kunstiline toimetaja, 1992–1994 reklaamiagentuuri Karlson & Ko kunstiline juht, 1994–1997 Brand Sellers DDB Needham Eesti (praegune DDB Eesti) kunstiline juht. 1997. aastal sai temast Idea AD loovjuht. 2000. aastast on ta reklaamiagentuuri Kontuur Leo Burnett loovjuht ja juhatuse liige.  

Villmann on osalenud mitme reklaamikonkursi žürii töös (sh žürii esimehena Kuldmunal), hinnanud reklaame loovusvõistlustel (näiteks Golden Hammer, Kiievi rahvusvaheline reklaamifestival, ADC*Estonia ja Dubai rahvusvaheline reklaamifestival), teinud koostööd sadade brändidega (näiteks Rakvere, Reformierakond, Eesti Loto, Värska Originaal, Premia, R-Kiosk, Decora, Statoil) ja pidanud reklaamiteemalisi ettekandeid (näiteks Tallinna Ülikoolis, Toiduliidu pakendikonverentsil, Passwordil, Creative Unioni Loovreedel ja Eesti Kunstiakadeemias). 

 Tunnustus 
Villmanni arvel on rekordilised 93 võitu reklaamikonkursilt Kuldmuna. Tema töid on auhindadega pärjanud ka ADC*Europe Awards, Golden Hammer, Kiievi rahvusvaheline reklaamifestival, Central Europe Cristal Awards, Eesti Disainiauhinnad, The Mobius Advertising Awards, Baltic Best ja teised. Villmanni Statoilile loodud telereklaam “Linnud” pääses 2006. aastal Cannes Lionsi reklaamifestivalil esimese eestlaste reklaamina konkursi shortlist’i ja sai 2007. aastal grand prix Central Europe Cristal Awardsi konkursil.  

 Isiklikku 
Kõik kutsuvad Urmas Villmanni eesnime asemel perekonnanimega. Ta ise ütleb: “Urmas, sõpradele Villmann”. Ta on järjepidevalt külastanud iga-aastast Cannes Lionsi loovusfestivali – 2023. aastaks ca 20 korda. Villmannil on oma signatuurpoos – küljel lamamine, üks jalg kõverdatud –, mis jõuab paljudele temast tehtud fotodele. Ta on kirglik lumelaudur, suur Miki-Hiire fänn ja omab seetõttu ulatuslikku hiirtekollektsiooni. 

Villmann on nelja lapse isa ning abielus reklaamiagentuuri Ad Angels loovjuhi Kärt Villmanniga.

 Viited 

 Artiklid 

 Urmas Villmann: see on kõige olulisem ja kõige elulisem kampaania, mida kunagi oma elus teinud olen edasi.org, 8. aprill 2020
 Urmas Villmann: parim reklaamikanal on Lasnamäe kanal aripaev.ee, 25. oktoober 2021

 Välislingid 
 Sirje Presnal. 20 AASTAT REKLAAMI. Urmas Villmann: tõde on, et pesupulbrireklaamid töötavad endiselt ohtuleht.ee, 19. märts 2018
 Urmas Villmann: reklaami tegemine on läinud neurokirurgia tasemele eeter.err.ee, 14. märts 2019
 Kadi-Maarja Võsu. Näpud püsti: otse-eetris vastuolulist käemärki kasutanud spetsialist avaldas, mis toimus samal ajal stuudios sky.ee, 13. september 2019
 Laura Reiter. Urmas Villmann: loodan, et oleme Rakvere reklaamidega muutnud Eesti reklaamiturgu bestmarketing.ee, 20. detsember 2022
 Taivi Koitla. TULI TASKUHÄÄLING JA INTERVJUU | Urmas Villmann: „Kalev saab kasvama, aga andis ka hoogu Karl Fazerile.“ turundajateliit.ee, 2. veebruar 2023
 «Õhtu!» Loovjuht Urmas Villmann selgitab, miks muudetakse osa rahvusvahelisi reklaame eestlaste jaoks ümber ohtu.kanal2.ee, 28. märts 2023
 Kadi-Maarja Võsu. Urmas Villmann avaldab, kuidas muukida lahti reklaamimaailm: raadio peab näitama pilti! sky.ee, 10. mai 2023
 Heli Künnapas. Urmas Villmann: pakend on parim reklaamikanal kaubandus.ee, 18. mai 2023
 Brita-Maria Alas, Mart Normet. MIS UUDIST? ⟩ Urmas Villmann: Isamaa olgu ettevaatlik - neile on sisemine miin tekkinud tv.postimees.ee, 28. september 2023

Kategooria:Eesti kunstnikud
Kategooria:Tallinna Reaalkooli vilistlased
Kategooria:Eesti Kunstiakadeemia vilistlased
Kategooria:Sündinud 1963